n Nuwe Dag (Sagteband)
12 omroepers en bekende stemme van Radiokansel skryf saam met die doel om jou te laat nadink oor jou eie lewe en hoe jy 'n verskil kan maak.
Elke dag is 'n nuwe geskenk wat ons ontvang om oop te maak en te geniet. Soms sien ons dit as vanselfsprekend, maar eintlik moet ons daarna toe streef om elke dag 'n verskil te maak – elke geskenk wat ons kry, iets terug te gee.
12 van Radiokansel se omroepers, soos Janine van Niekerk, Wanda Bam, Brad Kirsten, Jannie Pelser en ander skryf saam aan die splinternuwe Bybeldagboek, 'n Nuwe dag. En die doel? Om jou elke dag te herinner dat jy die dag as geskenk ontvang het en jou beste moet gee om iets terug te gee.
Sien weer die wonderwerk in 'n dag raak. Staan stil en waardeer die klein dingetjies. Wees dankbaar dat jy nog 'n kans gekry het om 'n verskil te maak.
Elke skrywer kry 'n maand om sy of haar oordenkings te skryf. Wat dit so uniek maak is dat jy verskillende stemme sal hoor en elke boodskap sal 'n nuwe, vars aanslag hê.
God is soewerein en basta!
Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is. Romeine 8:28
God is soewerein, almal weet dit mos! Maar ons WEET dit nie regtig nie! Die implikasie daarvan is bevrydend.
As God alwetend is, buite tyd funksioneer en ALTYD soewerein is, maar NOOIT ons "wil" manipuleer nie, beteken dit dat Hy presies weet wat ek en almal in die wêreld deur alle tye gaan kies, reg tot aan die einde wat in Openbaring in detail beskryf word.
Met ander woorde, hier bly ek op die aarde in 2018. Ek het keuses voor my. Ek kies verkeerd en dit lei tot 'n hele klompie pyn in my lewe. Ek is so-o-o teleurgesteld in myself! Hoe KON ek? En nou moet God mos my fout regmaak, Mr Fixit.
Maar soewereiniteit beteken dis nie waar nie.
As God plan B moet instel of kompenseer vir 'n besluit wat ek geneem het, beteken dit, net vir 'n oomblik daar, het Hy effe beheer verloor, omdat ek my wil gaan staan en toepas het.
As God regtig soewerein is, het Hy mos geweet ek gaan hierdie "verkeerde" besluit neem en wat die gevolge gaan wees. Hy gebruik egter juis daardie einste "verkeerde" besluit om op die harde manier in my en iemand anders se lewe te bou, ons karakter te vorm, en uiteindelik alles ten goede te laat meewerk.
Wie weet, dalk begin daardie besluit 'n ketting van omstandighede wat stap vir stap in ag geneem is, om uiteindelik 20 jaar vorentoe te lei tot iemand anders se bekering en gevolglike karakterbouende besluite.
Die feit dat God my besluit vooraf weet, maak nie my besluit minder my eie keuse nie, maar dit gee Hom die voordeel om dit in te werk tot die einde van tye, wat die druk heeltemal van my afhaal om perfek te (probeer) wees.
So, die dag toe ons vir God gesê het ons lewe behoort aan Hom, het Hy ons op ons woord geneem. Jou woord is jou eer en mag nooit goedkoop wees nie, veral nie aan Hom nie. Dit gee dan sommer ook 'n heel nuwe betekenis aan Ester se "Jy is gebore vir 'n tyd soos dié ..."